[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 6.11.2008 г.

COM(2008) 711 окончателен

Предложение за

РЕШЕНИЕ НА СЪВЕТА

за установяване на позиция, която да бъде приета от името на Европейската Общност по отношение на предложенията за изменения на Международната конвенция за регламентиране на китолова и на нейния График

(представена от Комисията)

Предложение за

РЕШЕНИЕ НА СЪВЕТА

за установяване на позиция, която да бъде приета от името на Европейската Общност по отношение на предложенията за изменения на Международната конвенция за регламентиране на китолова и на нейния График

ИЗЛОЖЕНИЕ НА МОТИВИТЕ

1) Съгласно член 174, параграф 1 от Договора за ЕО, една от целите на политиката на Общността в областта на околната среда е насърчаването на мерки на международно равнище за справяне с регионални или международни екологични проблеми. Тази цел включва опазването в световен мащаб на биологичните видове, включително и на китовете. Европейската общност е поела ангажименти за опазване на китовете и другите китоподобни и е въвела законодателство в областта на околната среда, което гарантира висока степен на защита в тази връзка.

2) В Приложение IV към Директивата за опазване на естествените местообитания[1] са вписани всички китоподобни. Това означава, че всички видове китове са строго защитени срещу всякакво преднамерено посегателство, лов или убийство в рамките на водите на Общността. В горепосочената Директива също така се забранява отглеждането, транспортирането и продажбата или размяната на екземпляри, взети от дивата природа. Това законодателство не позволява възобновяването на търговския китолов сред всички популации от китове, изцяло или частично срещащи се във водите на Общността. Поради миграционния характер на популациите от китове, става ясно, че целите на Директивата за опазване на естествените местообитания могат да бъдат изцяло постигнати само при наличието на съпоставима международна регулаторна рамка.

3) Регламент (ЕО) № 338/97 на Съвета относно защитата на видовете от дивата флора и фауна чрез регулиране на търговията с тях[2], прилагащ в ЕО разпоредбите на Конвенцията за международната търговия със застрашени видове от дивата флора и фауна (CITES), забранява внасянето на китоподобни в Общността за предимно търговски цели[3]. Това високо ниво на защита е допълнително подсилено от Морската стратегия на ЕО[4] и Рамковата директива за морска стратегия[5], от която се очаква да засили защитата на китовете в ЕО, като създава благоприятни условия за постигане на общата цел за добро състояние на околната среда в океаните и моретата на ЕС.

4) В този смисъл, крайната цел на екологичната политика на Общността по отношение на китовете е да се постигне най-строга защита за тях. Горепосоченото законодателство в областта на околната среда осигурява високо равнище на защита посредством изчерпателно хармонизиране на правилата.

5) Политиката на ЕО по отношение на китовете няма да бъде ефективна в рамките на водите на Общността, ако не бъде подкрепена от съгласувани действия в световен мащаб. Комисията ще работи за координирането на европейските интереси по международните въпроси, в контекста на цялостната морска политика на ЕС.

6) Международната комисия по китолова (International Whaling Commission — IWC) е компетентната международна организация, която следи за опазването и грижата за популациите от китове на глобално равнище, като тя бе създадена по Международната конвенция за регламентиране на китолова („Конвенцията“), подписана през 1946 г. Конвенцията цели „да осигури ефективното опазване и управление на популациите от китове и по този начин да позволи правомерното развитие на китоловната промишленост“ (преамбюл на Конвенцията). Членството в IWC е достъпно само за правителствата, които спазват Конвенцията. Евентуално изменение на Конвенцията, което би позволило членството на ЕО, би изисквало ратификация на протокол от страна на всички членове на IWC. Комисията прие предложение през 1992 г.[6] за преговори за присъединяване на Общността към Конвенцията, но това предложение бе оставено без последствие от страна на Съвета. При все това, Общността има статут на наблюдател в IWC.

7) Търговският китолов бе временно спрян през 1986 г. в резултат на мораториум, приет от мнозинството страни, представени в IWC. Някои елементи на несигурност в научните анализи относно състоянието на различните популации от китове бяха основната причина за това временно прекратяване на търговския китолов. Оттогава насам, основната редовно обсъждана тема на заседанията на Международната комисия по китолова е дали популациите от китове са се възстановили до такава степен, че по контролиран начин да се премахне забраната за търговски китолов.

8) Двойният мандат на IWC за управление на китолова и в същото време за опазване на китовете доведе до крайно противоположни позиции през годините между водещи държави, които са за китолова и такива държави, които му се противопоставят. Някои водещи държави, които са за китолова (например Япония, Исландия и Норвегия) системно оспорват мораториума и все още упражняват китолов за това, което те наричат научни цели или други изключения.

9) Общата забрана за търговски китолов, наложена в рамките на IWC, съответства на политиките на ЕО, определени в гореспоменатото законодателство. Важно е IWC да може да гарантира, че китовете ще бъдат ефективно защитени по целия свят. По тази причина, тези 21 на брой държави-членки на ЕС, които членуват в IWC[7], трябва на всяка среща на IWC да изразяват позицията си по подобни предложения, които попадат под компетенцията на Общността.

10) В съответствие с принципа за лоялно сътрудничество, залегнал в член 10 от Договора за ЕО, както и с принципа за единно външно представителство на Общността, важно е държавите-членки да се подготвят за следващите заседания на IWC, като постигнат обща позиция в Съвета. Поради ограниченията, присъщи на статута на наблюдател на Общността, подобна позиция следва да бъде изразена от държавите-членки, които да действат съвместно в IWC в интерес на Общността. Важно е също останалите държави-членки , които все още не са страни по IWC, да ускорят процедурата по присъединяването си. Само чрез съвместни действия и разработване на позиция на Общността, държавите-членки биха имали някакъв шанс да осигурят разработването и прилагането на адекватна и строга международна регулаторна рамка за защита на китовете.

11) За тази цел, Комисията предлага на Съвета Решение, базиращо се на следните правни основания: член 175 (политика в областта на околната среда) и член 300, параграф 2, алинея 2, относно установяване на позиция, която да бъде приета от името на Общността в рамките на организация, създадена по силата на споразумение, при положение че тази организация ще приема решения с правни последици. С оглед на факта, че целите, които Европейската общност трябва да преследва в рамките на IWC при настоящите обстоятелства са по своята същност екологични, не се предлага включването на член 37 като част от оперативното правно основание на настоящото Решение. Настоящото Решение не следва да накърнява изключителната компетентност на Европейската общност в областта на морските ресурси съгласно разпоредбите на член 3, параграф 1, буква д) във връзка с член 32 и Приложение I към Договора, а следователно и за всички живи ресурси във водните басейни съгласно Общата политика в областта на риболова съгласно Регламент (ЕО) № 2371/2002 на Съвета[8]. Също така, настоящото Решение не следва да създава прецедент по отношение на всякакви бъдещи преговори относно опазването и управлението на живи ресурси във водните басейни, попадащи в обхвата на горепосочения Регламент.

12) Решенията на IWC за изменение на Графика към Конвенцията имат правна сила, защото влизат в действие в рамките на указан период, без да се налага ратификация[9]. На почти всички заседания на IWC след влизане в сила на забраната, обаче, Япония предлага изменения в Графика към Конвенцията, с цел разрешаване на китолова при определени условия и de facto отмяна на забраната за лов сред някои популации. Не е възможно Общността да започне и да завърши вътрешните си процедури за приемане на становище едва след като другите членове на IWC са дали предложения за изменения, защото последните могат да пристигат до 60 дни преди следващото заседание на IWC. Също така, тъй като предлаганата цел на Общността е да бъде подкрепено разработването на цялостна международна регулаторна рамка, обхващаща всички дейности във връзка с китолова, както и противопоставяне по принцип на инициативи за вдигане на мораториума по отношение на търговския китолов, Съветът вече може да установи позицията на Общността за следващите срещи на IWC.

13) Нещо повече, Общността би следвало също да подкрепя такива изменения на Графика, които целят създаване на резервати за китове и да се противопоставя на предложения за изменение на процедурните правила на IWC с оглед разширяване обхвата на тайното гласуване, защото последното би противоречало на целите на Конвенцията от Орхус, по която Общността и нейните държави-членки са страни, и по-конкретно на член 3, параграф 7 от нея.

14) Настоящото предложение за Решение на Съвета е разработено въз основа на Решението на Съвета, прието от Съвета по околната среда на 5 юни 2008 г. по предложение на Комисията[10]. Приемането на горепосоченото Решение на Съвета даде възможност на Общността да координира своята позиция по известен брой въпроси на 60тата среща на IWC, проведена през месец юни 2008 г. в Сантиаго де Чили.

Предложение за

РЕШЕНИЕ НА СЪВЕТА

за установяване на позиция, която да бъде приета от името на Европейската Общност по отношение на предложенията за изменения на Международната конвенция за регламентиране на китолова и на нейния График

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за създаване на Европейската общност, и по-специално член 175, параграф 1, във връзка с член 300, параграф 2, втора алинея от него,

като взе предвид предложението на Комисията[11],

като има предвид, че:

(1) В член 174, параграф 1 от Договора за ЕО е посочено, че една от целите на политиката на Общността в областта на околната среда е насърчаването на мерки на международно равнище за справяне с регионалните или световни екологични проблеми.

(2) В рамките на Общността, Директива 92/43/ЕИО за опазване на естествените местообитания и на дивата флора и фауна (Директивата за местообитанията)[12] посочва всички китоподобни видове като представляващи интерес за Общността и поставя изискване към държавите-членки да съхраняват и възстановяват тези видове в добро състояние на опазване, в тези части от техните територии, които са обхванати от Договора. В Приложение IV на Директивата за опазване на естествените местообитания са вписани всички китоподобни. Следователно, всички видове китове са строго защитени срещу всякакво преднамерено посегателство, лов или убийство във водите на Общността. В горепосочената Директива, също така, се забранява отглеждането, транспортирането и продажбата или размяната на екземпляри, взети от дивата природа.

(3) Регламент (ЕО) № 338/97 на Съвета относно защитата на видовете от дивата флора и фауна чрез регулиране на търговията с тях[13], прилагащ в рамките на ЕО разпоредбите на Конвенцията за международната търговия със застрашени видове от дивата флора и фауна (CITES), забранява внасянето на китоподобни в Общността за предимно търговски цели[14].

(4) Китовете са мигриращи видове. Следователно, политиките и законодателството на ЕС, свързани с китовете, ще имат много по-голям ефект във водите на Общността, ако са подкрепени от координирани международни действия.

(5) Международната комисия по китолова (IWC) е компетентната международна организация, която следи за опазването и управлението на популациите от китове на глобално равнище и тя е създадена по Международната конвенция за регламентиране на китолова (Конвенцията), подписана през 1946 г. Членството в IWC е достъпно само за правителства. 21 държави-членки на Европейския съюз са страни по IWC[15]. Европейската общност има статут на наблюдател в IWC и се представлява от Комисията.

(6) Търговският китолов бе временно спрян през 1986 г. в резултат на мораториум, приет от мнозинството страни, представени в IWC. Водещите държави, които са за китолова, системно оспорват мораториума и все още упражняват китолов за това, което те наричат научни цели или други изключения.

(7) На 60тата годишна среща на IWC в Сантиаго де Чили през юни 2008 г. бе поставено началото на важен процес за определяне на бъдещия път на развитие на IWC. Държавите-членки на ЕС следва да положат усилия да участват конструктивно във всички дискусии, като отчитат целта за осигуряване на ефективна международна регулаторна рамка.

(8) IWC функционира на базата на График за управление на китолова в световен мащаб. Графикът е приложен към Конвенцията и се определя като неразделна част от нея. Той е обвързващ за Страните по нея и съдържа подробни правила за китолова, с оглед на съхраняването и използването на ресурсите от китове. Неговите разпоредби и измененията към него са обвързващи за Страните по Конвенцията, освен в случаите, когато дадена Страна официално повдигне възражение срещу някое изменение, по реда на член V, параграф 3 от Международната конвенция за регламентиране на китолова.

(9) Предложенията за решения за изменение на Графика, ако бъдат приети в рамките на IWC, могат да имат правен ефект и въздействие върху постигането на целите на политиките и законодателството на Общността по отношение на китоподобните видове. Някои от предложенията, които се предлагат редовно на всяко заседание на IWC, целят разрешаване на китоловните дейности чрез установяване на квоти и прилагане на управленски мерки или създаване на резервати за китове, и изискват определяне на позиция на Общността.

(10) С оглед на факта, че целите, които Европейската общност трябва да преследва в рамките на IWC при настоящите обстоятелства, са по своята същност екологични, не се предлага включването на член 37 като част от оперативното правно основание на настоящото Решение. Настоящото Решение не следва да накърнява изключителната компетентност на Европейската общност в областта на морските ресурси съгласно разпоредбите на член 3, параграф 1, буква д), във връзка с член 32 и Приложение I към Договора, а следователно и за всички живи ресурси във водните басейни съгласно Общата политика в областта на риболова съгласно Регламент (ЕО) № 2371/2002 на Съвета[16]. Също така, настоящото Решение не следва да създава прецедент по отношение на всякакви бъдещи преговори относно опазването и управлението на живи ресурси във водните басейни, попадащи в обхвата на горепосочения Регламент.

(11) Държавите-членки имат задължение за лоялно сътрудничество съгласно член 10 от Договора за ЕО и не могат да поемат задължения, попадащи извън рамките на законодателството на Общността, които могат да повлияят върху правилата на Общността или да променят техния обхват.

(12) Тъй като Общността е наблюдател в IWC, позицията на Общността относно въпросите, които са в нейната компетентност, следва да се определя от Съвета и да се изразява от държавите-членки, които следва да действат единно в интерес на Общността.

(13) На заседанията на IWC, Общността и държавите-членки следва да работят в тясно сътрудничество, за да гарантират, че всички изменения на Международната конвенция за регламентиране на китолова, както и на Графика към нея, ще бъдат в съответствие с целите на политиките и законодателството на Общността по отношение на китовете.

РЕШИ:

Член 1

Позицията на Общността на заседанията на Международната комисия по китолова (IWC) следва да бъде в съответствие с Приложението към настоящото Решение и да бъде изразена от държавите-членки, действащи съвместно в интерес на Общността.

Член 2

В случаите, когато съществува вероятност позицията по член 1 да бъде повлияна от нова научна или техническа информация, представена преди или по време на заседанията на IWC, или когато се правят предложения на място по въпроси, които все още не са предмет на позиция на Общността, следва да бъде установена обща позиция по такова предложение чрез координиране, включително на място, преди предложението да бъде подложено на гласуване.

Съставено в …

За Съвета

Председател […]

ПРИЛОЖЕНИЕ

1) Върховната цел на Европейската общност по отношение на Международната комисия по китолова (IWC) е да бъде осигурена ефективна международна регулаторна рамка за опазването и управлението на ресурсите от китове, гарантираща значително подобрение в състоянието на опазването на китовете в дългосрочен план, както и поставянето на всички китоловни дейности под контрола на IWC.

2) Държавите-членки, като действат единно в интерес на Общността, следва да застанат на следната позиция по предложенията за решения на IWC:

a) да подкрепят запазването на мораториума върху търговския китолов, заложен в Графика;

б) да се противопоставят на всякакви предложенията за всякакви нови видове китолов, които понастоящем не са предвидени в Конвенцията и които биха могли да подкопаят запазването на мораториума върху търговския китолов, освен ако тези предложения биха гарантирали значително подобряване на състоянието на опазване на китовете в дългосрочен план и биха поставили всички китоловни дейности, извършвани от членове на IWC, под контрола на IWC;

в) да подкрепят предложенията за създаване на резервати за китове, съгласно правилата на IWC;

г) да подкрепят предложенията за управление на китолова, извършван от местно население с цел прехрана, при условие, че не се застрашава опазването на съответните популации от китове, като се отдава необходимото внимание на принципа на предпазливост и на препоръките на Научния комитет и при условие, че китоловните дейности са регулирани по подходящ начин и уловът не надвишава документираните и признати нужди;

д) да подкрепят предложенията, чиято цел е прекратяване на извършването на „китолов с научна цел“ извън контрола на IWC;

e) да се противопоставят на всякакви предложения за изменение на процедурните правила на IWC, целящи разширяване обхвата на тайното гласуване.

[1] Директива 92/43/ЕИО за опазване на естествените местообитания и на дивата флора и фауна, ОВ L 206, 22.7.1992 г., стр. 7.

[2] ОВ L 61, 3.3.1997 г., стр. 1.

[3] Също така, Регламент (ЕИО) № 348/81 на Съвета относно общите правила за внос на продукти от китове и други китоподобни разрешава само вноса на изброени в списък продукти, при условие че не се използват за търговски цели.

[4] „Съобщение на Комисията до Съвета и до Европейския парламент: Тематична стратегия за защита и опазване на морската околна среда, COM(2005) 504 окончателен.

[5] Директива 2008/56/EО на Европейския парламент и на Съвета от 17 юни 2008 г. за установяване на рамка за действията на Общността в областта на политиката за морската околна среда.

[6] Проект на решение на Съвета, с което се упълномощава Комисията да преговаря от страна на Общността за сключване на протокол за изменение на Международната конвенция за регламентиране на китолова, Вашингтон, 2.12.1946 г. COM (92)316.

[7] Австрия, Белгия, Кипър, Чешката Република, Дания, Финландия, Франция, Германия, Гърция, Унгария, Ирландия, Италия, Люксембург, Нидерландия, Португалия, Република Словакия, Словения, Испания, Швеция, Обединеното кралство, Румъния.

[8] Регламент (ЕО) № 2371/2002 на Съвета от 20 декември 2002 г. относно опазването и устойчивата експлоатация на рибните ресурси в рамките на Общата политика в областта на рибарството, ОВ L 358 от 31.12.2002 г., стр. 59-80.

[9] Вж. член V от Конвенцията. Според параграф 3, след деветдесет дни измененията в Графика стават обвързващи за Страните, освен ако те не подадат възражение.

[10] COM(2007)821 окончателен

[11] ОВ C […], […], стр. […].

[12] ОВ L 206, 22.7.1992 г., стр. 7.

[13] ОВ L 61, 3.3.1997 г., стр. 1.

[14] Също така, Регламент (ЕИО) № 348/81 на Съвета относно общите правила за внос на продукти от китове и други китоподобни разрешава вноса на изброени в списък продукти само при условие че не се използват за търговски цели.

[15] Австрия, Белгия, Кипър, Чешката Република, Дания, Финландия, Франция, Германия, Гърция, Унгария, Ирландия, Италия, Люксембург, Нидерландия, Португалия, Словашката Република, Словения, Испания, Швеция, Обединеното кралство, Румъния.

[16] Регламент (ЕО) № 2371/2002 на Съвета от 20 декември 2002 г. относно опазването и устойчивата експлоатация на рибните ресурси в рамките на Общата политика в областта на рибарството, ОВ L 358 от 31.12.2002 г., стр. 59-80.